Ye esa una fras que pasó a la Historia. Pronuncióla, como tol mundu sabe, Adolfo Suárez en TVE nes viésperes de les eleiciones de 1977. Esi fue’l pistoletazu de salida pa que, nes siguientes eleiciones hasta llegar al presente, tolos políticos, politiquinos y politicastros españoles la faigan suya. Toos puen prometer y prometen: prometer ye gratis y, lo que ye peor, nun importa que llueu nun se cumpla nada de lo que se prometió, al revés que don Adolfo que sí lo cumplió (en mayor o menor midida).
#000002
Creo daveres que’l pueblu, la ciudadanía, entovía nun sabe’l poder que tien nes sos manes. Y ye que, a toos esos que durante cuatro años engañáronnos, robáronnos, quitáronnos parte de los drechos que teníemos, maltratáronnos de pallabra y obra... d’un solu plumazu, o meyor d’un solu «votazu», podemos llargalos d’ehí. Mandalos pa casa. Por eso estos díes anteriores a les votaciones anden col mieu pintáu na cara, anque lu cubran col maquillaxe del payasu. Y pónennos carines guapes, y sonríen dende los cartelos, y faen moneríes pa contentanos. Y prométennos qu’esta vuelta sí, que tolo que dicen ye verdá y va cumplise. En fin, que tamos en campaña, y un tamién tien drechu a desfogar un poco y facer de rabiar a esos vendedores de fumu que, ensin poder prometer, prometen. Non como don Adolfo, que fue un señor.
#000005